Peuter se vermeende moordenaar laat vaar borgtogaansoek | Netwerk24
Peuter se vermeende moordenaar laat vaar borgtogaansoek
Deur Susan Cilliers 25 Maart 2020 16:36
Die 19-jarige man wat die 15 maande oue Mpho Kgoroyadira glo ontvoer, verkrag en vermoor het, het sy borgtogaansoek, wat Woensdag sou plaasvind, laat vaar.
Hy moet weer op 13 Mei in die landdroshof in Klerksdorp verskyn. Die verdagte se naam word weens wetlike redes weerhou omdat hy van ’n seksuele misdryf aangekla word en nog nie gepleit het nie.
Mpho KgoroyadiraFoto: Verskaf
Die polisie het hom verlede Donderdag in hegtenis geneem, sê kol. Adéle Myburgh, polisiewoordvoerder in Noordwes.
“Hy is nie verwant of goed bekend aan Mpho se familie nie,” sê Myburgh.
Die verdagte het blykbaar kort ná die meisie se verdwyning op 1 Februarie uit die Jouberton-township naby Klerksdorp die omgewing verlaat. Hy het glo sekere uitlatings teenoor mense gemaak wat hom moontlik in die misdrywe impliseer en is kort daarna vasgetrek, sê Myburgh.
Mpho is tydens ’n inbraak ontvoer uit die huis waar haar ma en dié se vriend in Jouberton woon. Haar lyk is twee weke later onder ’n klip in ’n veld gekry naby die huis waar sy ontvoer is.
Meer oor: Mpho Kgoroyadira | Klerksdorp | Baba | Hof | Ontvoer